정조 4년
庚子十一月十七日辰時。上御誠正閣。大臣備局堂上引見入侍時。領議政金尙喆。左議政徐命善。右議政李徽之。兼禮曹判書洪樂性。戶曹判書金華鎭。兵曹判書李衍祥。刑曹判書李性源。行副司直李柱國李敬懋徐有寧。吏曹參判鄭民始。司直金夏材。大司諫李敬養。獻納柳孟養。持平朴聖泰。正言呂萬永李夔。校理朴天行。副修撰金履禧。左承旨李亨逵。假注書趙衍德。事變假注書任長源。記事官金載瓚李集斗以次進伏訖。上命書榻敎曰。新除授承旨牌招。先入侍後謝恩。賤臣承命出來。召金宇鎭進伏。又命書榻敎曰。承旨房仍。同副爲軍士房。尙喆曰。日寒如此。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。何如。上曰。一樣矣。上曰。該房承旨事。極駭然矣。以閤外之喧譁。數外跟隨人。使之指一現告。則至有混同捧入。以致許多備堂之一時竝出。此何擧措。事涉如何矣。闕中跟隨事。業欲酌定而未果矣。尙喆曰。臣等跟隨外。權頭各一人隨來。諸宰則跟隨外。書吏二人帶來矣。上曰。權頭書吏。則豈在跟隨中乎。卿等相議定數。出擧條釐正。無復如今日之弊。可也。尙喆曰。闕中跟隨。非不申飭。而雖以今日臣等詣閤時言之。閤外喧譁之聲。若是無嚴。誠極寒心。第跟隨之法。自有定數。而至如權頭書吏之屬。或云當入。或云不當入。故不無因此雜亂之弊。必須一番酌定。方可無窒礙難行之端。臣等之意除權頭書吏及前導外。隨其品數。一依原定跟隨之法。毋敢違越。永久遵行之意。分付該曹。何如。上曰。依爲之。出擧條命善曰。査對月日之誤。大是鑄錯。臣等不察之失。於是著矣。尙喆曰。臣雖不參査對。豈可以不參。安於心乎。命善曰。此是謝恩冬至兩使臣所齎咨文兩度。皮封相換之致。前事之失。後事之鑑。今番生事。可謂日後之懲戒矣。上曰。洪忠按覈事。卿等之意。何如。今日次對。職爲是也。尙喆曰。罪人李述祚。只是狂人。本事可謂孟浪矣。命善曰。狂病之人。無足取信矣。徽之曰。所謂供辭。極爲誕妄矣。上曰。以渠初番面質觀之。果無實驗。是故予於御史回諭中。尹瑛金璞等特放。述祚則姑令仍囚待令云矣。畢竟將何以處之。而或有律文之可據乎。尙喆曰。臣等俄於賓廳。取考律文。則誣人惡逆。爲反坐律矣。上曰。然則將以逆律施之乎。尙喆曰。然矣。上曰。結案後如法。可乎。命善曰。事當然矣。上曰。亦或以傳敎處之。無妨矣。命善曰。姑囚此人。元無可惜。且待御史反命後。更加詳詢。以律處之。亦未晩矣。上曰。好矣。上曰。三道繡衣。當以何時入來乎。命善曰。近聞風傳。則關西嶺南。或有現影之事云。似或非久入來矣。尙喆曰。嶺南則地廣路遠。其來也較他稍遲矣。上曰。似當然矣。尙喆曰。生民苦樂。專係守令之能否。早晩繡衣歸來。豈無勸懲之道。而此猶屬一時過境。黜陟大政。最在殿最之公明。目今貶月不遠。必須嚴其考績。俾責實效之意。益加申飭於諸道道臣。何如。上曰。依爲之。出擧條尙喆曰。從前失稔之時。多下歲末停退之令。故土豪官屬。每多觀望。百計拒納。終入停退之中。舊還最多之弊。職由於此。今年穡事。幸得連豐。趁今着意捧糴。然後國穀收殺之道。窮民嗣歲之備。俱得其宜。嚴飭列邑。俾有實效之意。分付諸道道臣。何如。上曰。依爲之。出擧條尙喆曰。黃景源。以永興中人許通事。發關於該道。而關子則書發於政府。印文則借踏於活署。雖緣老妄所致。事實重大矣。上曰。向時黃景源。請毁活署之印。而予不聽施矣。今有此換踏之擧。予固無先見之明矣。前有如是之事。而又有此擧。在渠實爲矜憐。在朝廷。亦爲羞恥矣。尙喆曰。果然矣。尙喆曰。以永興金敏恒等許鄕事。聞有政府之發關於咸鏡道臣者。事極驚駭。査出其間委折。則卽是右參贊之着署。而換踏活署之印云矣。奸細之徒。符同京外。作此怪駭之擧。現出兩漢。方自秋曹。依律重勘。圖得京關之永興金敏恒等。以其首犯者。嚴刑定配之意。發關分付於該道道臣。而當初重臣之矇然成給。莫非老昏不察之致。以此事連爲請罪。非不可悶。事關政府。勢難闊略。前右參贊黃景源。合施門黜之典。敢此仰達矣。上曰。削版。可也。出擧條尙喆曰。前洪忠兵使申大謙。方帶軍門亞將。前吉州牧使李東燁。亦移湖南水閫。俱不可久曠。洪忠兵使李得濟。吉州牧使孫相龍。竝令當日下直。何如。上曰。依爲之。出擧條命書榻敎曰。洪忠兵使李得濟。吉州牧使孫相龍。當日辭朝。樂性曰。臣有區區所懷。敢此仰達矣。王府事體。至尊且重。而常漢出身。若有犯科者。則該曹謂有朝籍之名。不敢治罪。輒移本府。此不過卑賤之徒。微細之罪。而使決於本府者。爲弊久矣。至以印僞造罪人李宗憲言之。移囚本府。日施刑杖。其在尊王府之道。極甚屑越。不可不一番變通。以重事體矣。上曰。僞造罪人。連施日次乎。樂性曰。然矣。上曰。大臣之意。何如。尙喆曰。王府事體至尊。不可以徒有出身之名。而移送本府。隨其等分。定其界限。以爲推治之地。似宜矣。上曰。何以則定限爲得當乎。命善曰。界限之說。果是好矣。而若從手敎。則王府之屑越。若是甚焉。如付該曹。則出身之稱冤。亦必有之。定限之際。實有難便者。而大凡市井之徒。貢人之輩。名之曰出身。而皆送禁府。其在尊王府之道。不可無商確之政矣。徽之曰。定限之際。隨其稍尊極卑。以秋曹禁府。分限推治。則似無難便矣。上曰。以所管軍門。治其出身。則似可好矣。命善曰。此亦有不係軍門者矣。上曰。名旣出身。而若以該曹囚治。一開其路。則渠輩豈無稱冤之端乎。命善曰。此實然矣。可以昭詳處矣。上曰。或有代囚之法乎。性源曰。代因之事。近或有之。而初無家僮。則至於正妻。以禁令。不得替囚矣。上曰。不囚正妻。此是好法矣。尙喆曰。果然矣。上曰。更爲確議。後日次對稟處。可也。上曰。趙哥錢事。其果幾何督捧乎。敬懋曰。當捧者爲八千餘兩。而皆是各人貸下之數矣。上曰。彼必有希望之心。從速處之。可也。上曰。惠廳貿米。其果盡捧乎。性源曰。今則畢捧矣。上曰。米商事亦爲痛駭矣。價則準結。而米則不成米樣矣。吏參亦是該堂。而如是之米。初何以入庭乎。民始曰。初則米色不如此。而入庭後屢經霖雨。故米色如是腐傷矣。上曰。其時郞廳。事甚怪訝矣。何不以趁卽捧納。以致經雨腐傷之弊乎。其間委折。尙未快曉矣。若使卽爲出給米商則好矣。而累朔經雨。以致腐傷之後。以爲出給。則豈無呼冤之事乎。尙喆曰。郞廳之不善擧行。實無可言矣。上曰。厥米留蓄。尤致腐傷。從速區處。可矣。命善曰。姑無區劃之處矣。尙喆曰。有米則豈無可用處乎。姑爲儲置。好矣。華鎭曰。惠慶宮進御六君子湯。依前煎入乎。命書榻敎曰。惠慶宮進服六君子湯。停止。一錢重人蔘粟米飮五貼煎入。性源曰。各道稅米。元無代錢以納之規。而至於海西。則長山以北。漕運水路。最爲險津。船多臭載。人或渰沒。故朝家特爲軫念。自前有以錢代納之擧。而長山以南八邑。則旣無險津之患。故本無代錢之例矣。丙申年間。因御史別單書啓。山南八邑。從民願。小米三千餘石。特許以錢代納。至今遵行矣。大抵山南水路。異於山北。則混同代錢。事甚無義。以利害言之。以錢之於穀也。惠廳所失非細。且利不歸於民。而中間尾閭矣。謬例因循。合有變通之道矣。上曰。其時御史。誰也。性源曰。任希雨也。尙喆曰。小米之數。不過三千石。則利害不甚大段。且旣曰爲民地。則臣意恐不可遽然變改矣。命善曰。以錢則所捧一石。爲三兩半。以米則到京一石。可作五六兩。利害之分。亦可謂大段矣。況民則依舊以米上納。而該邑守令。以錢代納。是則名雖利於民。而其實利。歸於守令。臣意則代錢之令。變改。似好矣。尙喆曰。守令之中間代錢。似無如是之理。若然則守令之罪爲不少。當有査實之擧矣。華鎭曰。以錢代捧。於民少無效益矣。上曰。事勢形便。未能詳知。豈不難乎。命善曰。前海伯。方登前席。下詢。好矣。上曰。何如。有寧曰。小米作錢本意。則出於爲民。而其實不然矣。上曰。無論利害。何憚不爲。而此是丙申春先朝末年惠澤也。到今變改。心有所不忍。事有所不敢。更加商量。査問該道。知其作錢之在民與在官。然後可以一番釐正矣。性源曰。本廳上納海西長山以南八邑小米。因御史書啓。許令作錢矣。此雖出於恤民隱之盛典。而八邑之田大同大米。皆以本色上納。則獨於小米條納錢者。事面則苟簡。經費則見縮。下詢大臣處之。何如。上曰。大臣之意。何如。尙喆曰。海西八邑小米之以錢代納。初因御史別單而許施者。若使八邑。捧米於民。自官作錢。則此豈朝家爲民除弊之本意哉。此不可不一番査實而處分矣。命善曰。大同。初無以錢收捧之規。而長山以北。特以輸運之難。許令作錢。以南之便於輸運處。則雖不作錢。在民別無利害矣。徽之曰。當初朝家許令以米代捧。蓋出恤民蠲弊之意。而今若捧米於民。而自官作錢。則此非爲民本意。雖以本色上納。在民似無利害。更爲査實處分。似好矣。上曰。前海伯奏達。可也。有寧曰。長山以南。小米之以錢代納。果有便於民邑。而或不無收米於民。而自官納錢。則民不受惠。而徒致經費之見縮。以米上納。旣是本來元定之規式。則經費苟艱之節。亦不可不顧念矣。上曰。果然。則守令之以本色收捧。豈不無狀之甚乎。所奏甚好。依此査問本道。更爲稟處。可也。出擧條民始曰。本廳軍需保米。卽軍校支放之資。則與他上納。事體無異。而過限已久。來納者絶少。目下需用。亦甚苟簡。若無別般申飭事。實無趁卽收捧之望。各項上納。皆有考還之法。則不能檢飭之當該道臣。推考警責。使之各別督飭。以爲今月內畢納之地。何如。上曰。依爲之。出擧條有寧曰。本廳軍兵料米。亦爲過期拒納。依守禦廳例。一體申飭該道。催促上納。何如。上曰。依爲之。出擧條命書傳敎曰。政官牌招開政。上曰。臺臣進前。大司諫李敬養。持平朴聖泰。獻納柳孟養。校理朴天行。正言李夔呂萬永。副修撰金履禧進曰。請喬桐府黜置罪人鄭致達妻。夬正王法。以洩神人之憤。上曰。不允。請還寢遠竄罪人韓翼謩金吾草記勿施之命。仍施遠竄之典。上曰。不允。請放歸田里罪人金相福。亟令王府。拿鞫嚴問。快正王法。上曰。不允。請黑山島圍籬罪人龜柱。亟加嚴鞫。快正王法。上曰。不允。請削黜罪人洪樂純。爲先中途付處。上曰。不允。大司諫李敬養。持平朴聖泰。獻納柳孟養。正言李夔呂萬永曰。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。仍令王府。設鞫得情。上曰。不允。請還寢李觀源定配之命。更令王府。設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請物故罪人志恒之支屬應坐者。絶島散配。上曰。亟停勿煩。請洪國榮。爲先亟施遠竄之典。上曰。亟停勿煩。持平朴聖泰曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請旌義縣移配罪人錫達。依律處斷。上曰。不允。請大靜縣定配罪人聖中。亟令王府。設鞫嚴問。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。亟停勿煩。請楸子島定配罪人趙嵎亟寢酌處之命。仍令王府。設鞫得情。夬正王法。上曰。亟停勿煩。請薪智島荐棘罪人瑩中。設鞫嚴問。快施當律。上曰。不允。請濟州牧定配罪人後樂。亟令王府。更加嚴鞫。期於得情。上曰。不允。請三水縣定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。上曰。聯名傳啓。極甚繁多。此後則只以孫效忠等登啓。可也。請楸子島安置罪人李普行。亟令王府。拿鞫嚴問。上曰。不允。請還寢罪人柱翼安置之命。亟令王府。設鞫得情。夬正王法。上曰。不允。上曰。此罪人結案前。徑斃獄中。則豈不矜悶乎。將何以歸竟乎。尙喆曰。聖敎至當。而惟在自上造化中處分矣。上曰。臺臣之如是爭執。亦涉太過。以其罪案比之。後樂瑩中之尙今傅生。實爲失刑之大矣。今此柱翼。雖是文字間事。其凶腸逆肚。十目難掩。則特賜允兪。以明護逆之律。宜矣。上曰。面折庭爭。固是臺閣之風。而若浮於此者。則將何以處之乎。新啓。新除授持平崔守魯。時在京畿安山地。請斯速乘馹上來事。下諭。上曰。依啓。大司諫李敬養。獻納柳孟養。正言李夔呂萬永曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請海南縣定配罪人李弘濟。亟命王府。設鞫嚴問。上曰。不允。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請定配罪人具翼遠。亟竄酌處之命。仍令王府。嚴鞫得情。快施當律。上曰。不允。請減死安置罪人大燮。亟寢酌處之命。仍令王府。設鞫得情。夬正王法。上曰。不允。請減死罪人弼海。亟寢酌處之命。仍令王府。設鞫得情。夬正王法。上曰。不允。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。亟停勿煩。請恒善支屬。亟命散配。日謙兄弟。竝投絶島。以嚴隄防。上曰。不允。請荐棘罪人瑩中。亟令王府。設鞫嚴問。快施當律。上曰。不允。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。請濟州牧減死定配罪人範聖。依律處斷。上曰。不允。請減死定配罪人德秀。亟令王府。更加嚴鞫。夬正王法。上曰。不允。請逆賊尙魯。亟施孥籍之典。上曰。不允。孟養曰。臣言議巽軟。知識魯莾。本不合於淸朝耳目之任。而向來待罪玉署也。有請推前都憲之擧。臣誤認臺例。輕先詆斥。自歸妄率之科。至今慙恧。而前都憲。旣以此爲引。至於呈告遞職。則事雖旣往。今居臺地。仍因蹲冒。有壞廉防。臣何敢一刻晏然於臺次乎。請命遞斥臣職。上曰。勿辭亦勿退待。洪柱翼事。停啓。命退。諸臣以次退出。